SKRIFTLIG FORESPØRGSEL E-3111/01

af Erik Meijer (GUE/NGL) til Kommissionen

(13. november 2001)

Om: Accept eller bekæmpelse af Microsofts fortsatte bestræbelser på at skabe sig en uantastet monopolstilling ved betinget salg

1. Er Kommissionen klar over, at der stadig er retssager i gang i USA for at fremtvinge en opsplitning af Microsoft i to virksomheder, der skal beskæftige sig med henholdsvis styresystemer og applikationer, bl.a. som følge af en række delstaters indsigelse mod en retskendelse, som annullerede den tidligere pålagte forpligtelse hertil?

2. Støtter Kommissionen de i pkt. 1 nævnte bestræbelser på at bryde monopolet på dette område? Hvad fik i den forbindelse Kommissionen til den 16. oktober at meddele, at den ikke ville inddrage Microsofts nye styresystem Windows XP i sine undersøgelser af trust-praksis?

3. Hvilke muligheder for at gøre sig gældende ser Kommissionen i fremtiden for virksomheder, der tilbyder produkter med de samme egenskaber som Microsofts produkter, hvis disse virksomheder ikke kan sælge deres særlige komponenter på grund af Microsofts metode med betinget salg?

4. Hvad fik i oktober måned kommissær Monti til at kalde den meddelelse om en bøde på max. 10 % af årsomsætningen eller 2,5 mia. USD, som Microsoft bl.a. ifølge Wall Street Journal muligvis ville blive idømt, for forhastet og spekulativ, efter at der var blevet lækket et dokument med en indsigelseserklæring, hvori virksomheden blev beskyldt for vildledning og obstruktion af EU-undersøgelsespersonale ved at fremlæge 34 breve fra angivelige kunder, som kun gik ud på at støtte og forsvare virksomhedens metoder?

5. Stræber Kommissionen efter at få fjernet visse funktioner og applikationer i Windows-styresystemet fra EU-markedet i forbindelse med sammenkoblingen af pc'er og servere og integreringen af brugerapplikationer i denne software?

6. Er der i forbindelse med den kombinerede brug af Windows til pc'er og servere, der udelukker ekstra funktioner, som f.eks. styremuligheder, tale om ulovlig praksis med henblik på at opnå en dominerende stilling på markedet for lette og mellemstore servere?

7. Hvad mener Kommissionen om, at Microsoft forholder leverandørerne af konkurrerende serverstyresystemer de nærmere enkeltheder om Windows-API'er (application program interfaces), hvilket serverproducenten Sun Microsystems i 1999 indgav en klage til Kommissionen om?

8. Hvad mener Kommissionen om, at den indbyggede Windows Mediaplayer omfatter en distributionskanal til Internet-multimedia, der ikke står til rådighed for Microsofts konkurrenter? Vil den sætte en stopper for dette nye monopol, der er opstået ved betinget salg?

(Kilde: Computable af 19.10.2001)

Svar afgivet på Kommissionens vegne af Mario Monti

(14. januar 2002)

1. Der blev gjort indsigelse for en lavere retsinstans mod den retskendelse, som blev afsagt i USA, og som det ærede medlem henviser til. Kommissionen er bekendt med, at ni medlemsstater har besluttet at appellere sagen til behandling ved denne ret. Kommissionen understreger imidlertid, at Unionens og USA's retssager både retsligt og med hensyn til substansen er meget forskellige trods mange ligheder.

2. Hvis der konstateres overtrædelser af Fællesskabets konkurrenceregler, støtter Kommissionen, at disse overtrædelser bringes effektivt til ophør ad rettens vej. Kommissionen har ikke modtaget klager over Windows XP og har derfor ingen undersøgelse i gang på dette stadium. Den følger imidlertid, hvad der i øjeblikket sker på markedet.

3. Med hensyn til produkter hvor brugerapplikationer er integreret i styresystemer, støtter Kommissionen det princip, at selskaber, der sælger produkter med samme egenskaber, men udelukkende med brugerapplikationer, skal have samme adgang til det pågældende styresystem.

4. På tidspunktet for de rapporter, som det ærede medlem omtaler, havde Kommissionen endnu ikke modtaget Microsofts svar på dens indsigelseserklæring. Kommissionen mente derfor ikke, at det var hensigtsmæssigt at drøfte eventuelle bøder. Kommissionen er nu ved at undersøge Microsofts svar, men mener stadig ikke, at der bør drøftes bøder på nuværende stadium, fordi der endnu ikke er truffet en endelig afgørelse.

5. Kommissionen gav i sin supplerende indsigelseserklæring udtryk for, at denne praksis var ulovlig. Den er i øjeblikket ved at undersøge Microsofts svar på dens indsigelse og vil på grundlag heraf samt indlæg fra tredjepart vurdere, om dens indsigelser bekræftes. Indtil da tror Kommissionen ikke, det er hensigtsmæssigt at drøfte eventuelle bøder.

6. Kommissionen gav i sin supplerende indsigelseserklæring udtryk for, at denne praksis var ulovlig. Den er i øjeblikket ved at undersøge Microsofts svar på dens indsigelse og vil på grundlag heraf samt indlæg fra tredjepart vurdere, om dens indsigelser bekræftes.

7. Efter en grundig analyse af markedet og under hensyn til Suns klage fremsatte Kommissionen i august 2000 en klage over, at Microsoft ikke ville levere Windows API'er til forhandlere af konkurrerende styresystemer. Flere klager af samme art blev fremsat i Kommissionens supplerende indsigelse af august 2001. Kommissionen er i øjeblikket ved at gennemgå Microsofts svar på disse klager og vil på grundlag heraf, samt under hensyn til indlæggene fra Sun og andre tredjeparter vurdere, om der er grundlag for klagerne.

8. Kommissionen gav i sin supplerende indsigelse udtryk for frygt for, at integreringen af Media Player i Windows kunne hindre, at selskaber med media player-produkter uden denne integrerede funktion kunne konkurrere med Microsoft på lige fod. Kommissionen er i øjeblikket ved at gennemgå Microsofts svar på disse indsigelser og vil på grundlag heraf, samt under hensyn til indlæggene fra tredjeparter vurdere, om der er grundlag for indsigelserne.